b'\n_START_ARTICLE_\nFindhorn (ekoyhteis\xc3\xb6)\n_START_PARAGRAPH_\nFindhorn on new age -henkinen yhteis\xc3\xb6 ja ekokyl\xc3\xa4 samannimisen kyl\xc3\xa4n l\xc3\xa4hell\xc3\xa4 Skotlannissa. Sen perustivat aviopari Peter ja Eileen Caddy sek\xc3\xa4 Dorothy Maclean vuonna 1962.\n_START_SECTION_\nHistoriaa\n_START_PARAGRAPH_\nBritannian kuninkaallisten ilmavoimien muonitustoimintaa johtanut Peter Caddy oli harrastanut ruusuristil\xc3\xa4isyytt\xc3\xa4 ja muuta hengellist\xc3\xa4 tutkiskelua jo 1940-luvulta l\xc3\xa4htien, aluksi opettajanaan toinen vaimonsa Sheena Govan. 1950-luvun alussa ryhm\xc3\xa4\xc3\xa4n tuli mukaan Eileen, joka oli ollut mukana moraalisen varustautumisen liikkeess\xc3\xa4. Vuonna 1957 Peter ja tuore kolmas vaimonsa Eileen Caddy nimitettiin hoitamaan skotlantilaista Cluny Hill -hotellia l\xc3\xa4hell\xc3\xa4 Forresia. Dorothy Maclean tuli samalla hotellin sihteeriksi. Sheena Govanin oppeja jatkaen he uskoivat olevansa yhteydess\xc3\xa4 ulkoavaruuden olentojen kanssa ja rakensivat n\xc3\xa4it\xc3\xa4 varten laskeutumispaikan hotellin l\xc3\xa4helle, kaataen useita puita kertomatta asiasta omistajalle. Vuoden 1962 lopulla kielteist\xc3\xa4 julkisuutta pelk\xc3\xa4\xc3\xa4v\xc3\xa4t hotellin omistajat antoivat kolmikolle lopputilin._NEWLINE_Caddyt asettuivat kolmen poikansa kanssa asumaan Findhornin kyl\xc3\xa4n l\xc3\xa4heiselle leirint\xc3\xa4alueelle, jonne j\xc3\xa4i my\xc3\xb6s Dorothy Maclean. He ryhtyiv\xc3\xa4t kasvattamaan vihanneksia luonnonmukaisin menetelmin. Kertomansa mukaan luonnonhenkien kanssa yhteisty\xc3\xb6ss\xc3\xa4, seudun suosiollisen mikroilmaston ja l\xc3\xa4heiselt\xc3\xa4 hevostilalta saadun lannan avulla he onnistuivat kasvattamaan suurempia vihanneksia kuin kukaan alueella aiemmin._NEWLINE_Eileen Caddy kirjoitti asiasta muille new age -henkisille ihmisille levinneess\xc3\xa4 uutiskirjeess\xc3\xa4\xc3\xa4n \xe2\x80\x9dGod Spoke to Me\xe2\x80\x9d, ja ihmisi\xc3\xa4 alkoi tulla ja asettua asumaan Findhorniin. Pian muodostettiin Findhorn Trust, nykyisin Findhorn Foundation -niminen s\xc3\xa4\xc3\xa4ti\xc3\xb6._NEWLINE_Vuodesta 1969 alkaen Peter Caddy alkoi Eileenin neuvosta v\xc3\xa4hitellen luopua yhteis\xc3\xb6n johtoteht\xc3\xa4vist\xc3\xa4. Uuden apulaisjohtajan, amerikkalaisen David Spanglerin my\xc3\xb6t\xc3\xa4 Findhorn alkoi 1970-luvun alusta alkaen kehitty\xc3\xa4 internaattityyppisi\xc3\xa4 henkisen valmennuksen kursseja j\xc3\xa4rjest\xc3\xa4v\xc3\xa4ksi keskukseksi, jolla oli yli sadan hengen vakituinen henkil\xc3\xb6kunta. Findhorn-s\xc3\xa4\xc3\xa4ti\xc3\xb6 osti Caddyjen entisen ty\xc3\xb6paikan Cluny Hotelin ja teki siit\xc3\xa4 yhteis\xc3\xb6n koulutuskeskuksen._NEWLINE_Vuonna 1973 Spangler, Dorothy MacLean ja useita muita findhornilaisia l\xc3\xa4hti perustamaan Lorian Association -nimist\xc3\xa4 uutta yhteis\xc3\xb6\xc3\xa4 Seattlen l\xc3\xa4helle Yhdysvaltoihin. Vuonna 1979 Peter erosi vaimostaan ja l\xc3\xa4hti pois yhteis\xc3\xb6st\xc3\xa4. Eileen Caddy j\xc3\xa4i Findhornin keskeiseksi hahmoksi ja vuonna 2004 h\xc3\xa4nelle my\xc3\xb6nnettiin Brittil\xc3\xa4isen imperiumin ritarikunnan j\xc3\xa4senyys. Peter Caddy asettui Saksaan, jossa avioitui viel\xc3\xa4 kahdesti ja kuoli auto-onnettomuudessa 1994. Eileen Caddy kuoli kotonaan 13. joulukuuta 2006. Dorothy Maclean palasi Findhorniin asumaan elokuussa 2009 miltei 90 vuoden ik\xc3\xa4isen\xc3\xa4.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nFindhornista on kehittynyt kansainv\xc3\xa4lisesti tunnustettu henkinen yhteis\xc3\xb6, holistinen oppimiskeskus ja uraauurtava j\xc3\xa4sen kansainv\xc3\xa4lisess\xc3\xa4 ekokylien verkostossa. YK:n asuinyhdyskuntaohjelma Habitat on palkinnut Findhornin, jolla on mitattu olevan teollistuneiden maiden alhaisimpiin kuuluva ekologinen jalanj\xc3\xa4lki. Findhorn-yhteis\xc3\xb6ss\xc3\xa4 el\xc3\xa4\xc3\xa4 vakituisten asukkaiden lis\xc3\xa4ksi noin 4\xc2\xa0000 kurssilaista vuosittain, ja lis\xc3\xa4ksi yhteis\xc3\xb6 tuo Morayn alueelle tuhansia lyhytaikaisia matkailijoita, mink\xc3\xa4 vaikutukset paikalliseen talouteen ovat tutkimuksen mukaan noin nelj\xc3\xa4 miljoonaa puntaa vuosittain._NEWLINE_Findhornin yhteis\xc3\xb6 on kasvanut ekokyl\xc3\xa4ksi, johon on rakennettu taloja muun muassa k\xc3\xa4ytetyist\xc3\xa4 viskitynnyreist\xc3\xa4 ja joka on varustettu aurinkopaneelein, tuuliturbiinein ja luomupuutarhoin. Yhteis\xc3\xb6n k\xc3\xa4yt\xc3\xb6ss\xc3\xa4 on erikoinen j\xc3\xa4tevedenpuhdistusj\xc3\xa4rjestelm\xc3\xa4 \xe2\x80\x9dThe Living Machine\xe2\x80\x9d, joka on ensimm\xc3\xa4inen laatuaan Euroopassa.'